**Geloofsbelydenis:**

Wat glo ons? Deur die eeue het mense hierdie vraag gevra en probeer om vir hulleself dit uit te klaar. Hierdie uitklarings noem ons belydenisse, stellings van wat mense glo.

Veral 3 belydenisse word algemeen in die kerke gebruik. Die eerste ken ons baie goed, dis die Apostoliese Geloofsbelydenis wat ons amper elke Sondagoggend opsê. Dit is geskryf in die vierde eeu na Christus en is veral gemik teen die Gnostici – dis mense wat gesê het dat Jesus nie werklik MENS geword het nie. Daarom het die Apostoliese geloofsbelydenis ’n groot gedeelte oor die MENSWORDING van Jesus. (“ontvang is van die Heilige Gees, gebore uit die maagd Maria, gely het, gesterf het, begrawe is”)

In dieselfde tyd was daar ook mense wat ontken het dat Jesus werklik GOD is. Ons noem dit Arianisme, vernoem na Arius, wat die groot voorstander daarvan was dat Jesus net ’n mens was en nie werklik God nie. Daarteenoor is die Geloofsbelydenis van Nicea opgestel, wat ons nou saam gaan bely. In dié belydenis is daar ’n groot fokus daarop dat Jesus ook werklik GOD is. Kom ons bely dit nou en let veral op wat van Jesus en van die Heilige Gees gesê word:

Geloofsbelydenis van Nicéa

*Hierdie Belydenisskrif word genoem na die plek Nicéa (Klein-Asië) waar daar in die jaar 325 'n Sinode gehou is en waar die dwalings van Arius verwerp is. Die finale vorm is egter eers van 'n later datum, waarskynlik van die Sinode van Konstantinopel, 381 (NGB, art 9).*

Ons glo in een God, die almagtige Vader, die Skepper van hemel en aarde, van alle sigbare en onsigbare dinge;

**en in een Here Jesus Christus, die eniggebore Seun van God, voor al die eeue uit die Vader gebore:**

**Hy is God uit God, lig uit lig, ware God uit ware God,**

**gebore, nie gemaak nie, een in wese met die Vader,**

**deur wie alles tot stand gekom het.**

Hy het ter wille van ons, mense, en ons saligheid uit die hemel neergedaal en het deur die Heilige Gees uit die maagd Maria vlees geword; Hy het mens geword;

onder Pontius Pilatus is Hy vir ons gekruisig;

Hy het gely en is begrawe.

Op die derde dag het Hy volgens die Skrifte opgestaan,

en Hy het na die hemel opgevaar.

Hy sit aan die regterhand van die Vader, en Hy sal met heerlikheid terugkom om die lewendes en die dooies te oordeel.

Aan sy koningskap sal daar geen einde wees nie.

Ons glo in die Heilige Gees, wat Here is en lewend maak.

Hy gaan van die Vader en die Seun uit, en Hy word saam met die Vader en die Seun aanbid en verheerlik.

Hy het deur die profete gespreek.

Ons glo aan een, heilige, algemene en apostoliese kerk.

Ons bely een doop tot vergifnis van die sondes.

Ons verwag die opstanding van die dooies

en die lewe van die toekomstige bedeling.

Amen.

**INLEIDING:**

Ons het vroeër gepraat oor die 3 groot belydenisskrifte:

1. Apostoliese (of 12 Artikels): Jesus se MENS-wees
2. Nicea: Jesus se GOD-wees

Wie weet wat is die derde een en waaroor gaan dit?

1. Athanasius: DRIE-EENHEID

*(Wie van julle het dit al in ’n erediens gehoor?)*

Geloofsbelydenis van Athanasius

Hierdie Belydenisskrif word genoem na Atanasius, die verdediger van die Skriftuurlike leer teen die dwalings van Arius in die 4de eeu, alhoewel dit betwyfel word of dit Atanasius self was wat dit opgestel het. Dit vertolk egter die Kerk se standpunt oor die leer van die Drie-eenheid (NGB, art. 9).

Vir elkeen wat salig wil word, is dit in die eerste plek nodig dat hy die algemene geloof moet vashou.

As iemand dit nie heeltemal en ongeskonde bewaar nie, sal hy sonder twyfel ewig verlore gaan. Die algemene geloof is: **Ons moet die een God in die Drieheid en die Drieheid in die Eenheid eer, sonder om die persone te vermeng of die wese te deel.**

Want die persoon van die Vader is 'n ander, dié van die Seun is 'n ander, dié van die Heilige Gees is 'n ander. Tog het die Vader en die Seun en die Heilige Gees een Godheid, gelyke eer en gelyke ewige heerlikheid. Soos die Vader is, so is ook die Seun en ook die Heilige Gees.

Die Vader is ongeskape, die Seun is ongeskape, die Heilige Gees is ongeskape; onmeetlik is die Vader, onmeetlik is die Seun, onmeetlik is die Heilige Gees; die Vader is ewig, die Seun is ewig, die Heilige Gees is ewig. Nogtans is daar nie drie ewiges nie maar een Ewige, net soos daar ook nie drie ongeskapenes of drie onmeetlikes is nie maar een Ongeskapene en een Onmeetlike.

Eweneens is die Vader almagtig, die Seun almagtig, die Heilige Gees almagtig; en tog is daar nie drie almagtiges nie maar een Almagtige.

So ook is die Vader God, die Seun God, die Heilige Gees God; en tog is daar nie drie gode nie maar een God. Net so is die Vader Here, die Seun Here, die Heilige Gees Here; en tog is daar nie drie heres nie maar een Here.

Want soos ons deur die Christelike waarheid gedwing word om elke Persoon afsonderlik God en Here te noem, word ons ook deur die algemene geloof verbied om drie gode of heres te bely.

**Die Vader is deur niemand gemaak of geskep of gegenereer nie; die Seun is deur die Vader alleen nie gemaak of geskep nie maar gegenereer; die Heilige Gees is deur die Vader en die Seun nie gemaak of geskep of gegenereer nie maar gaan van Hulle uit. So is daar dan een Vader, nie drie vaders nie; een Seun, nie drie seuns nie; een Heilige Gees, nie drie heilige geeste nie.**

En in hierdie Drieheid is daar nie eerste of laaste nie, nie meeste of minste nie, maar al drie Persone het gelyke ewigheid en is heeltemal aan mekaar gelyk, sodat in alle opsigte, soos hierbo gesê is, die Eenheid in die Drieheid en die Drieheid in die Eenheid geëer moet word. Wie dus salig wil word, moet so oor die Drie-eenheid dink.

Maar vir die ewige saligheid is dit nodig dat hy ook getrou aan die menswording van ons Here Jesus Christus moet glo. So is die regte geloof dan: Ons glo en bely dat ons Here Jesus Christus, die Seun van God, tegelyk God én mens is. Hy is God uit die Wese van die Vader, voor alle tye gegenereer, en mens uit die wese van sy moeder, in die tyd gebore; volkome God, volkome mens met 'n redelike siel en menslike vlees, na die Godheid aan die Vader gelyk, na die mensheid minder as die Vader.

En alhoewel Hy God en mens is, is Hy nogtans nie twee nie maar een Christus. Hy is een, nie deur verandering van die Godheid in die vlees nie maar deur die aanneming van die mensheid in God. Hy is in alle opsigte een, nie deur vermenging van die wese nie maar deur die eenheid van die Persoon.

Want soos die redelike siel en die vlees een mens is, so is God en mens een Christus, wat ter wille van ons saligheid gely het. Hy het die lyding van die hel ondergaan\*. Hy het op die derde dag uit die dood opgestaan, na die hemel opgevaar het en aan die regterhand van God, die almagtige Vader, sit.

Daarvandaan sal Hy kom om die lewendes en die dooies te oordeel. By sy koms sal alle mens, met hulle liggame, opstaan en van hulle eie werke moet rekenskap gee. En die wat goed gedoen het, sal die ewige lewe ingaan, maar die wat sonde gedoen het, in die ewige vuur. Dit is die algemene geloof; en as iemand dit nie getrou en vas glo nie, sal hy nie salig kan word nie.

Sjoe, dis kragtig! Wat het julle getref?

**BESPREKING**

Die Drie-Eenheid is aangrypend en onverstaanbaar en tog kan ons daaraan deel hê!

Romeine 5:1-5

1As mense wat deur God vrygespreek is omdat ons glo, het ons nou vrede met God op grond van wat Jesus Christus ons Here gedoen het. 2Deur Jesus Christus het ons, deurdat ons glo, toegang verkry tot hierdie heerlike posisie van genade waarin ons ons nou bevind, en ons jubel vol verwagting oor die heerlikheid wat God aan ons gaan gee.

3Dis egter nie al nie – ons jubel selfs in ons swaarkry, want ons besef dat die swaarkry ons leer om te volhard. 4Op sy beurt kweek volharding betroubaarheid van karakter; en betroubaarheid van karakter versterk ons toekomsverwagting. 5En hierdie toekomsverwagting sal ons nie teleurstel nie, want ons weet hoe lief God ons het. Hy het sy liefde mos in ons harte uitgestort deur sy Heilige Gees wat Hy aan ons gegee het.

Ons het die Heilige Gees, wat maak dat ons deur Jesus Christus toegang het tot die Vader.

Die pad loop so:

Kerk → Heilige Gees → Jesus → Vader

Maar weet julle, dit pad loop ook andersom. Het julle dit gehoor?

Vader → Seun (Jesus Christus) ← GEBORE

Vader EN Seun → Heilige Gees ← GAAN UIT

Vader EN Seun EN Heilige Gees → Kerk ← GESTUUR

En dis waaroor hierdie maand gaan!

1. Ons het vrede en vrye toegang – deur die Drie-Eenheid
2. Ons is gestuur – deur die Drie-Eenheid

Ons beweeg in 2 rigtings:

1. As kinders na God toe
2. As gestuurdes na die wêreld toe

Terug na God, vorentoe in die wêreld – dis kerkwees!

Hoe gaan dit met jou beweging?

Amen.